CELEX: 32017D1357
Language: bg
Date: 2017-07-19 00:00:00
Title: Решение за изпълнение (ЕС) 2017/1357 на Комисията от 19 юли 2017 година за публикуване с ограничение в Официален вестник на Европейския съюз на данните на стандарт EN 60335-2-9:2003, последно изменен с А13:2010, за специфичните изисквания за грилове, тостери и подобни преносими готварски уреди съгласно Регламент (ЕС) № 1025/2012 на Европейския парламент и на Съвета (нотифицирано под номер С(2017) 3168)

21.7.2017   
            
            
               BG
            
            
               Официален вестник на Европейския съюз
            
            
               L 190/14
            
         РЕШЕНИЕ ЗА ИЗПЪЛНЕНИЕ (ЕС) 2017/1357 НА КОМИСИЯТА
   от 19 юли 2017 година
   за публикуване с ограничение в Официален вестник на Европейския съюз на данните на стандарт EN 60335-2-9:2003, последно изменен с А13:2010, за специфичните изисквания за грилове, тостери и подобни преносими готварски уреди съгласно Регламент (ЕС) № 1025/2012 на Европейския парламент и на Съвета
   
      
         (нотифицирано под номер С(2017) 3168)
      
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (1), и по-специално член 11, параграф 1, буква а) от него,
   като взе предвид становището на комитета, създаден с член 22, параграф 1 от Регламент (ЕС) № 1025/2012,
   като има предвид, че:
   
               (1)
            
            
               Когато хармонизиран стандарт, чиито данни са публикувани в Официален вестник на Европейския съюз, обхваща един или повече аспекти на целите, свързани с безопасността, определени в приложение I към Директива 2014/35/ЕС на Европейския парламент и на Съвета (2), се счита по презумпция, че електрическите съоръжения, предназначени за използване в определени граници на напрежението и конструирани съгласно този стандарт, отговарят на тези аспекти на целите, свързани с безопасността.
            
         
               (2)
            
            
               През юни и юли 2014 г. Германия и Норвегия съответно внесоха официално възражение по отношение на стандарт EN 60335-2-9:2003 „Битови и подобни електрически уреди. Безопасност. Част 2-9: Специфични изисквания за грилове, тостери и подобни преносими готварски уреди“, последно изменен с А13:2010.
            
         
               (3)
            
            
               В официалните възражения на Германия и Норвегия се посочва, че в раздел 11 „Нагряване“ от стандарта има недостатъчно разпоредби относно ограниченията за температурата на достъпните неработни повърхности. По-специално стандартът позволява няколко изключения от ограниченията за температурата, даващи възможност на производителя да удвои или да не прилага граничните стойности за температурата в зависимост от големината, конструкцията или повърхността на уреда и изискващи най-много предупреждение или етикет. Във връзка с това в раздел 7.1 от стандарта се изисква само предупреждение върху повърхността с най-високата температура измежду частите, надхвърлящи граничните стойности, като цветовете на предупреждението могат да се различават от международните предупредителни цветове, което може да обърка ползвателите. Освен това вследствие на неяснотата на изискванията по стандарта разпоредбите от него могат да се тълкуват в смисъл, че допускат да не се извърши измерването на увеличенията на температурата на някои части от продукта, което може да доведе до неспазване или удвояване на граничните стойности за температурата, приложими съгласно стандарта по отношение на целия продукт. В резултат на това рискът от изгаряне за хората и домашните животни остава и в сегашния си вариант стандартът не следва да осигурява презумпция за съответствие с Директива 2014/35/ЕС.
            
         
               (4)
            
            
               След като разгледаха стандарт EN 60335-2-9:2003, последно изменен с A13:2010, в работната група по Директивата за ниското напрежение, съставена от експерти от сектора и представители от държавите членки и заинтересованите страни, изтъкнатите от Германия и Норвегия аргументи бяха подкрепени от Комисията и мнозинството от експертите от държавите членки. Вследствие на това се заключи, че стандартът не отговаря на целите, свързани с безопасността, по параграф 1, буква в) от приложение I към Директива 2014/35/ЕС във връзка с параграф 2, буква б) от същото приложение.
            
         
               (5)
            
            
               Като се вземат предвид аспектите, свързани с безопасността, които трябва да се усъвършенстват, и до момента, когато се извърши подходящ преглед на стандарта, данните на стандарт EN 60335-2-9:2003, последно изменен с A13:2010, следва да се публикуват в Официален вестник на Европейския съюз и да се придружат от целесъобразно ограничение, вследствие на което конкретни части от стандарта, за които се отнася ограничението, няма да осигуряват презумпция за съответствие,
            
         ПРИЕ НАСТОЯЩОТО РЕШЕНИЕ:
   Член 1
   Данните на стандарт EN 60335-2-9:2003 „Битови и подобни електрически уреди. Безопасност. Част 2-9: Специфични изисквания за грилове, тостери и подобни преносими готварски уреди“, последно изменен с А13:2010, се публикува в Официален вестник на Европейския съюз с ограничението, определено в приложението.
   Член 2
   Адресати на настоящото решение са държавите членки.
   
      Съставено в Брюксел на 19 юли 2017 година.
      
         
            За Комисията
         
         Elżbieta BIEŃKOWSKA
         
            Член на Комисията
         
      
   
   
      (1)  ОВ L 316, 14.11.2012 г., стр. 12.
   
      (2)  Директива 2014/35/ЕС на Европейския парламент и на Съвета от 26 февруари 2014 г. за хармонизиране на законодателствата на държавите членки за предоставяне на пазара на електрически съоръжения, предназначени за използване в определени граници на напрежението (ОВ L 96, 29.3.2014 г., стр. 357).
   
      ПРИЛОЖЕНИЕ
      
         Публикуване на наименованията и номерата на хармонизиран стандарт за целите на Директива 2014/35/ЕС
      
      
                  Европейска организация за стандартизация
               
               
                  Номер и наименование на хармонизирания стандарт
               
            
                  Cenelec (1)
                  
               
               
                  EN 60335-2-9:2003
                  „Битови и подобни електрически уреди. Безопасност. Част 2-9: Специфични изисквания за грилове, тостери и подобни преносими готварски уреди“, изменен със:
                  
                               
                           
                           
                              EN 60335-2-9:2003/A1:2004
                           
                        
                               
                           
                           
                              EN 60335-2-9:2003/A2:2006
                           
                        
                               
                           
                           
                              EN 60335-2-9:2003/A12:2007
                           
                        
                               
                           
                           
                              EN 60335-2-9:2003/A13:2010
                           
                        
            
                  Ограничение:
                  Прилагането на следните части от стандарт EN 60335-2-9:2003, последно изменен с А13:2010, не осигурява презумпция за съответствие с целите, свързани с безопасността, определени в параграф 1, буква в) от приложение I към Директива 2014/35/ЕС във връзка с параграф 2, буква б) от същото приложение:
                  
                              —
                           
                           
                              бележка под линия б) от таблица Z101 в раздел 11,
                           
                        
                              —
                           
                           
                              частите от раздел 7.1, които препращат към бележка под линия б) от таблица Z101,
                           
                        
                              —
                           
                           
                              частите от раздел 11.Z10x, които съдържат препратки към вентилационните отвори.
                           
                        
            
         (1)  Cenelec: Avenue Marnix 17, 1000, Brussels, Belgium. Тел. +32 25196871; факс +32 25196919 (http://www.cenelec.eu).